Helt ny billig elektrisk SUV fra Xpeng spottet i Tyskland

Xpeng er et af de få kinesiske mærker, der har vakt danskernes interesse, og inden længe kan den blive endnu større. En kraftigt kamufleret prototype af en helt ny model er nemlig blevet spottet under testkørsel ved München i Tyskland. Ifølge rygterne bliver den selskabets nye budgetmodel.

Navnet på bilen er Mona L03, i hvert fald i Kina, Den første Mona-model, Mona M03, blev lanceret i Kina i 2024 og blev hurtigt en salgssucces. Ifølge XPeng fik bilen over 10.000 ordrer på under en time, og frem til maj 2026 er der leveret mere end 272.000 eksemplarer.

Forklaringen er enkel: prisen.

I Kina koster Mona M03 fra omkring 15.000 til 19.000 euro (under 150.000 kroner). En europæisk pris vil naturligvis blive højere, men hvis XPeng kan holde Mona L03 aggressivt prissat, kan den ramme et ømt punkt hos mange bilkøbere: ønsket om en rummelig elbil til en pris, der ikke stikker helt af.

Ifølge kinesiske myndighedsdokumenter bliver Mona L03 4,65 meter lang, 1,92 meter bred og 1,60 meter høj. Akselafstanden er 2,85 meter, hvilket bør give ganske fornuftig kabineplads.

Bilen får en elmotor med 245 hestekræfter og enten et 56 eller 69 kWh LFP-batteri. Efter den kinesiske målemetode giver det en rækkevidde på mellem 505 og 650 kilometer, men de europæiske WLTP-tal vil med garanti blive lavere.

Interessant er det også, at Xpeng også planlægger en EREV-version. Her driver elmotoren stadig bilen, men en 1,5-liters benzinmotor fungerer som generator og kan lade batteriet undervejs. På ren strøm skulle den udgave kunne køre op til 257 kilometer efter kinesisk standard. Den udgave kommer nok næppe til Danmark.

Helt ny billig elektrisk SUV fra Xpeng spottet i Tyskland