Løfter sløret for billig Xpeng L03 om to uger

Xpeng har nu bekræftet, at de udvider modelprogrammet i Europa med en ny elbil. Den nye Xpeng L03 får officiel europæisk premiere i München den 16. juli, hvor mærket løfter sløret for specifikationer, priser og lanceringstidspunkt.

Indtil videre er Xpeng dog sparsom med de konkrete oplysninger. Vi ved, at L03 bliver en SUV coupé, og at den markerer mærkets indtog i et nyt – billigere – segment. Men rækkevidde, batteristørrelse, ladehastighed, motorydelser og danske priser er endnu ikke offentliggjort.

Vi ved dog at L03 er en europæisk udgave af Mona M03, som er ude på det kinesiske marked. Her har den en elmotor med 245 hestekræfter og enten et 56 eller 69 kWh LFP-batteri. Efter den kinesiske målemetode giver det en rækkevidde på mellem 505 og 650 kilometer, men de europæiske WLTP-tal vil med garanti blive lavere.

Alle detaljer om Xpeng L03 afsløres om to uger.

Skal sælge på design og software

Xpeng lægger i stedet vægt på bilens design og digitale brugeroplevelse. L03 er tegnet af mærkets globale designteam under ledelse af spanske JuanMa Lopez, Vice President for Xpeng Design Center. Ifølge Xpeng har designere fra 23 lande bidraget til projektet, og bilen henter blandt andet inspiration fra naturen.

På de europæiske markeder bliver L03 vist i fem farver: Phantom Purple, Arctic White, Midnight Black, Rock Gray og Silver Frost.

“L03 er et vigtigt skridt for Xpeng i Europa. Den introducerer os i et nyt segment og viser, hvordan vi arbejder med design, software og intelligent teknologi i en bil, der er udviklet til europæiske bilkøbere og europæisk hverdag,” siger Mathias Brandt, PR Manager hos Xpeng Danmark.

Konkurrencen bliver hård

SUV coupé-formatet er populært, men også tæt pakket. Xpeng skal derfor ramme rigtigt på både pris, rækkevidde og udstyr, hvis L03 skal skille sig ud blandt de mange elektriske alternativer på det europæiske marked.

Mærket har allerede markeret sig med biler, der lægger vægt på teknologi, skærme og førerassistenter. Spørgsmålet er, om L03 også kan levere de mere jordnære ting, som danske bilkøbere typisk kigger efter: god rækkevidde, hurtig opladning, praktisk kabine og en pris, der kan mærkes i forhold til konkurrenterne.

De svar kommer først den 16. juli, når Xpeng L03 præsenteres i München. iNPUT vil være tilstede og rapporterer naturligvis derfra.

Løfter sløret for billig Xpeng L03 om to uger